Diari Oficial de la Generalitat Valenciana


Sumari del DOGV 7629, del 05-10-2015 (2015/7959)

RESOLUCIÓ de 3 de setembre de 2015, de la Subdirecció General de Relacions Laborals de la Direcció General de Treball i Benestar Laboral, per la qual es disposa el registre i la publicació del text del Conveni col·lectiu d'estacions de servei de la Comunitat Valenciana (Codi 822 414 70391011).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7629

Data del DOGV
:   05-10-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/7959


Data del document
:   03-09-2015

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 3 de setembre de 2015, de la Subdirecció General de Relacions Laborals de la Direcció General de Treball i Benestar Laboral, per la qual es disposa el registre i la publicació del text del Conveni col·lectiu d'estacions de servei de la Comunitat Valenciana (Codi 946 930 86533940). [2015/7959]  
Vist el text del Conveni Col·lectiu d'Estacions de Servei de la Comunitat Valenciana, subscrit per la Comissió Negociadora, integrada de la part empresarial per representants de la Federació Mediterrània d'Estacions de Servei de la Comunitat Valenciana i de la part dels treballadors per representants dels sindicats Federació d'Indústria de CCOO i FIA-UGT, i de conformitat amb el que disposa l'article 90, apartats 2 i 3, del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, aquesta Subdirecció General de Relacions Laborals, d'acord amb el que estableix l'article 51.1 de l'Estatut d'Autonomia de la Comunitat Valenciana; el Decret 193/13, de 20 de desembre, modificat pel Decret 159/2014, de 3 d'octubre, del Consell, pel qual s'aprova el Reglament orgànic i funcional de la Conselleria d'Economia, Indústria, Turisme i Ocupació, i l'article 4.3 de l'Orde 37/2010, resolc:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb la notificació a la Comissió Negociadora, i depòsit del text del conveni.  
  
Segon  
Disposar la seua publicació en el Diari Oficial de la Comunitat Valenciana.  
  
València, 3 de setembre de 2015.- El subdirector general de Relacions Laborals: Juan Ignacio Soler Tormo.  
  
  
  
CONVENI COL·LECTIU D'ESTACIONS DE SERVEI DE LA COMUNITAT VALENCIANA 2014-2016  
  
CAPÍTOL I  
Disposicions generals i àmbit d'aplicació  
  
Article 1. Parts atorgants del conveni  
Són parts atorgants del present conveni, per la representació empresarial, la Federació Mediterrània d'Estacions de Servei i, per la representació de les organitzacions sindicals, la Federació de CCOO Indústria del País Valencià i la Federació d'Indústries Afins d'UGT.  
  
Ambdós parts es reconeixen mútuament legitimació i capacitat suficient per a negociar el present conveni, al qual les parts reconeixen expressament el caràcter de conveni estatutari i eficàcia general.  
  
  
Article 2. Àmbit funcional  
El present conveni regula les condicions de treball entre les empreses dedicades a l'activitat d'explotació de les instal·lacions per a subministraments de carburants i combustibles líquids a vehicles i els seus treballadors.  
1. Es consideren empreses incloses:  
Les estacions de servei, els aparells assortidors de gasolina que expenguen al públic carburants, lubricants, combustibles, així com totes aquelles activitats necessàries o complementàries per a l'explotació del punt de venda, com ara servei de greixatge, llavat, botigues amb bar o sense, cafeteria, botigues de conveniència, independentment del volum de negoci i dels articles expedits, incloent-hi tant el peribles com els no peribles, etc. La descripció efectuada ho és a títol il·lustratiu i no limitador.  
2. Es consideren com a treballadors inclosos els que amb aquest caràcter presten els seus serveis en les empreses indicades anteriorment. Qualsevol dubte sobre noves activitats serà sotmés al dictamen de la comissió paritària.  
  
Article 3. Àmbit territorial  
Aquest conveni serà aplicable a tot el territori de la Comunitat Valenciana, és a dir, a les províncies de Castelló, València i Alacant.  
  
  
Article 4. Àmbit personal  
Les presents condicions de treball afectaran tot el personal empleat en les empreses incloses en tots els àmbits funcional i territorial anteriors.  
Aquest conveni no serà aplicable a les persones l'activitat de les quals es limite purament i simplement a l'exercici del càrrec de conseller en les empreses que tenen la forma jurídica de societat i a les que exercisquen en les empreses càrrecs d'alta direcció, alt govern o alt consell, que es regiran per les seues normes específiques i per les que en el futur puguen ser-los d'aplicació.  
  
Article 5. Àmbit temporal. Entrada en vigor, duració, pròrroga i denúncia  
1. Àmbit temporal. El present conveni tindrà una duració de tres anys, i estarà vigent, per tant, fins al 31 de desembre de 2016. A partir d'aquesta data es prorrogarà d'any en any per reconducció tàcita, excepte denúncia expressa de les parts amb una antelació mínima d'un mes respecte a la data de finalització, i es mantindrà en vigor fins que siga substituït per un conveni nou.  
2. Entrada en vigor. Independentment de la data de publicació en el Diari Oficial de la Comunitat Valenciana, produirà efectes des de l'1 de gener de 2014 fins al 31 de desembre de 2016, excepte en allò que es preveu per als efectes econòmics, que es regirà pel que es disposa expressament en el capítol V (conformació de la taula salarial per a calcular el salari de 2015), i tots els articles referits a complements i plusos salarials, l'entrada en vigor dels quals serà des de l'1 de gener de 2015.  
  
3. Denúncia, revisió i pròrroga.   
La denúncia del conveni es comunicara per un escrit, que haurà de dirigir la part legitimada denunciant les altres parts atorgants i l'autoritat laboral amb un mes d'antelació almenys respecte a la data de conclusió de la seua vigència.  
Les parts legitimades per a negociar, una vegada denunciat el conveni, constituiran en el termini màxim d'un mes la comissió negociadora, i establiran un calendari de negociació.  
El termini màxim per a la negociació del nou conveni serà de vint-i-quatre mesos a comptar de la data de pèrdua de la seua vigència.  
Transcorregut el termini màxim de negociació sense aconseguir un acord, les parts intervinents en la negociació s'adheriran i se sotmetran al procediment de solució extrajudicial de conflictes laborals de la Comunitat Valenciana, publicat en el DOGV de data 8 de juliol de 2010.  
  
  
Article 6. Garanties personals  
A excepció del que preveu l'article 25, relatiu al complement d'antiguitat, es respectaran totes les situacions personals que amb caràcter global excedisquen el pacte, enteses com a quantitats brutes i mantingudes estrictament ad persona.  
  
Article 7. Vinculació a la totalitat  
Les condicions ací pactades formen un tot orgànic i indivisible, i a l'efecte de la seua aplicació pràctica seran considerades globalment.  
  
  
Article 8. Comissió paritària  
Es constitueix una comissió de caràcter paritari (empresaris i treballadors) composta per un màxim de dotze membres: sis membres de la Federació d'Estacions de Servici del Mediterrani, tres membres de la Federació d'Indústria de CCOO del PV i tres de la Federació d'Indústries afins d'UGT, elegits per les respectives representacions, amb independència dels assessors que cada part estime necessaris.  
  
L'objecte d'aquesta comissió és: solucionar amb caràcter previ i obligatori qualsevol reclamació sobre la interpretació o l'exigència del que es concerta en aquest conveni amb anterioritat a la presentació d'una demanda judicial, excepte en aquelles accions que tinguen imposat un termini de caducitat peremptori. Per a dirigir-se a aquesta comissió mixta, només podrà fer-se a través de les organitzacions firmants del present conveni. Per a qualsevol reclamació relacionada amb el conveni, serà obligatori el dictamen previ de la comissió paritària.  
La comissió paritària es reunirà quan ho sol·licite alguna de les organitzacions firmants del present conveni en el termini màxim d'una setmana des de la sol·licitud.  
Les funcions específiques de la comissió paritària com a òrgan d'interpretació, arbitratge, conciliació i vigilància del compliment del conveni, seran les següents:  
a) El coneixement i la resolució de les qüestions derivades de l'aplicació i la interpretació del present conveni col·lectiu.  
b) La resolució de les discrepàncies durant el període de consultes a què fa referència l'article 82.3 de l'Estatut dels Treballadors.  
c) La intervenció que s'acorde en els casos de modificació substancial de condicions de treball a què fa referència l'apartat 6 de l'article 41 de l'Estatut dels Treballadors.  
d) En els casos de conflicte col·lectiu relatiu a la interpretació o l'aplicació del conveni haurà d'intervindre la comissió paritària amb caràcter previ al plantejament formal del conflicte en l'àmbit dels procediments no judicials (mediació i/o el laude arbitral) o davant de l'òrgan judicial competent.  
e) La conciliació facultativa que se sol·licite en problemes o controvèrsies de caràcter individual quan les parts s'hi sotmeten expressament.  
  
El procediment de resolució en les matèries encomanades serà sumari. Presentada la petició juntament amb tota la documentació que el peticionari considere aportar-hi, la comissió es reunirà en el termini improrrogable de set dies per a solucionar els drets objecte de controvèrsia, i podrà citar les parts perquè al·leguen el que convinga al seu dret. La comissió adoptarà per majoria dels membres la decisió pertinent en un termini no superior a set dies hàbils a continuació de l'anterior termini indicat, la qual serà vinculant a tots els efectes. En el cas que no s'aconseguisca l'acord amb la majoria de membres, es donarà trasllat, en un termini no superior a sis dies a comptar de la disconformitat, al Tribunal d'Arbitratge Laboral, entitat que assumeix el procediment de solució extrajudicial de conflictes laborals de la Comunitat Valenciana, publicat en el DOCV de data 08.07.2010.  
  
Quant a les especialitats procedimentals indicades als apartats b i c del present article, caldrà ajustar-se al que disposa l'article 32 del present text.  
Ambdós parts designen com a domicilis els de les seues respectives seus socials, és a dir, el carrer Gascó Oliag, 6, entresòl; la plaça de Nàpols i Sicília, 3, i el carrer Arquitecte Mora, 7, totes a València.  
  
  
CAPÍTOL II  
Organització del treball  
  
Article 9. Organització del treball  
La direcció i l'organització del treball és facultat de la direcció de l'empresa, dins del marc imposat en el present conveni i en les disposicions legals i vigents a aquest efecte.  
L'objecte de l'organització del treball és aconseguir en l'empresa un nivell adequat de productivitat basat en la utilització òptima dels recursos humans i materials, i això serà possible amb una actitud activa i responsable de les parts integrants: direcció i empleats.  
Sense minva de la facultat a que s'al·ludeix en els paràgrafs anteriors, els representants dels treballadors tindran funcions d'orientació, proposta, emissió d'informes, etc. en allò que es relacione amb l'organització i la racionalització del treball, de conformitat amb la legislació vigent i d'acord amb el que estableix aquest conveni.  
  
Article 10. Noves tecnologies i formació  
Quan en l'empresa s'introduïsquen noves tecnologies que puguen suposar per als treballadors una modificació substancial de les seues condicions de treball, o un període de formació o adaptació tècnica no inferior a un mes, s'hauran de comunicar amb caràcter previ als representants dels treballadors amb prou de temps per a poder analitzar i preveure les seues conseqüències en relació amb l'ocupació, la salut laboral, la prevenció de riscos, la formació i l'organització del treball.  
  
Així mateix, s'haurà de facilitar als treballadors afectats la formació necessària per a la realització de la seua nova funció i subscriure qualsevol pla que siga necessari per a l'adequada integració i promoció professionals.  
  
CAPÍTOL III  
Ingressos, contractació, ascensos i cessaments  
  
Article 11. Ingressos. Regla general  
L'ingrés dels treballadors s'ajustarà a les normes legals generals sobre col·locació i a les especials per als distints col·lectius de treballadors.  
Els treballadors inclosos en l'àmbit d'aplicació del present conveni podran ser contractats sota qualsevol de les modalitats reconegudes per la legislació vigent en cada moment.  
  
Article 12. Període de prova  
L'ingrés dels treballadors es considerarà fet a títol de prova durant un període que serà variable segons l'índole dels llocs a cobrir i que no podrà excedir el temps fixat en l'escala següent:  
Personal tècnic titulat: sis mesos.  
Personal administratiu: tres mesos.  
Personal operari:  
Especialista: tres mesos.  
Aprenent: un mes.  
Personal subaltern: dos mesos.  
Només es considerarà que el treballador està subjecte al període de prova si així consta per escrit.  
Durant el període de prova, tant l'empresa com el treballador podrà resoldre lliurement el contracte sense termini de preavís i sense dret a cap indemnització.  
Quan el treballador que es trobe en període de prova no el supere, en les empreses en què hi haja representant dels treballadors la direcció estarà obligada a comunicar-li-ho per escrit.  
  
Transcorregut el termini de prova, el treballador ingressarà en la plantilla amb tots els drets inherents al seu contracte i al col·lectiu.  
  
La situació d'incapacitat temporal, siga per malaltia o accident, interromprà el còmput d'aquest període, que es reprendrà a partir de la data de la incorporació efectiva al treball.  
  
Article 13. Contractació  
Atesa l'actual situació econòmica en el sector, a fi d'aconseguir més estabilitat en l'ocupació s'acorda la possibilitat de concertar el contracte de treball eventual regulat en l'article 15.l.b del Text Refós de la Llei de l'Estatut dels Treballadors, segons la redacció donada per la Llei 12/2001, de 9 de juliol, amb els límits següents:  
  
I. La duració màxima d'aquest contracte serà de dotze mesos dins d'un període de díhuit mesos.  
En el cas que es concerte el contracte per un termini inferior a la duració màxima abans indicada, podrà prorrogar-se mitjançant un acord de les parts per una única vegada, sense que la duració total del contracte inicial i la pròrroga puguen superar el termini indicat.  
II. Per consegüent, al cap dels dotze mesos quedarà com a fix de plantilla en el cas que no es resolga el contracte.  
III. En el cas d'extinció per expiració del temps convingut, el treballador tindrà dret a percebre una indemnització, de conformitat al que estableix l'article 49.1.c de l'Estatut dels Treballadors, d'una quantia equivalent a la part proporcional de la quantitat que resultaria d'abonar dotze (12) dies de salari per cada any de servei.  
  
Article 14. Promoció i ascensos  
Les places vacants existents en l'empresa es proveiran per mitjà dels sistemes de lliure designació o de promoció interna d'acord amb els criteris que s'estableixen a continuació.  
Els llocs de treball que comporten l'exercici de funcions de confiança o de comandament, en qualsevol nivell de l'estructura organitzativa de l'empresa, es cobriran per mitjà del sistema de lliure designació.  
Amb caràcter enunciatiu i no limitador, es consideraran com a llocs de treball que comporten funcions de confiança o de comandament els enquadrats en els grups de tècnics i d'encarregat general.  
Per a la lliure designació, l'empresa valorarà també el mèrit, la formació, la capacitat i l'experiència dels treballadors que han exercit llocs de treball semblants, sense perjudici de la seua llibertat per a designar personal alié a l'empresa.  
La resta de llocs de treball seran coberts per mitjà de promoció interna dels treballadors que han exercit llocs de treball corresponents a nivells professionals semblants o inferiors als que han de ser proveïts.  
  
La promoció s'ajustara a criteris de formació, capacitat i experiència i les empreses acordaran la realització de les corresponents proves selectives de caràcter teoricopràctic.  
Els ascensos es consideraran fets a prova i la promoció quedarà confirmada al cap de tres mesos. Si durant aquest termini es produeix la falta d'idoneïtat del seleccionat, tornarà al seu lloc de treball anterior i la vacant es podrà cobrir amb personal alié a l'empresa.  
  
Article 15. Cessaments voluntaris  
Els treballadors que vulguen cessar voluntàriament en el servei de l'empresa estaran obligats a comunicar-li-ho, complint els terminis de preavís següents:  
Personal tècnic titulat: dos mesos.  
Personal administratiu: un mes.  
Resta de personal: quinze dies.  
L'incompliment per part del treballador de l'obligació de preavisar amb l'antelació indicada donarà dret a l'empresa a descomptar de la seua liquidació l'import del salari d'un dia per cada dia de retard en el preavís.  
L'empresa estarà obligada a liquidar quan finalitze el termini els conceptes fixos que puguen ser calculats en aquell moment.  
  
  
CAPÍTOL IV  
Classificació professional, mobilitat funcional i geogràfica  
  
Article 16. Classificació funcional  
Els treballadors afectats per aquest conveni, atenent les funcions que exerceixen i d'acord amb les definicions que s'especifiquen en l'article següent, seran classificats en grups professionals.  
Aquesta estructura professional s'ha establit atenent els criteris que l'article 22 de l'Estatut dels Treballadors fixa per a l'existència del grup professional i pretén obtindre una estructura raonable en la prestació dels serveis sense minva de la dignitat, l'oportunitat de promoció i la justa retribució que corresponga a cada treballador.  
Els llocs de treball actuals s'ajustaran als grups establits en el present conveni.  
  
Definició dels grups professionals  
  
Article 17. Grup I. Personal tècnic titulat  
Subgrup 1. Personal tècnic titulat o no titulat  
Són aquells als quals per al compliment de la seua funció s'exigeix posseir un títol professional expedit per un centre docent mantingut oficialment per l'Estat espanyol o per centres reconeguts per aquest, sempre que realitzen funcions pròpies dels seus respectius títols professionals.  
Igualment, pertanyen a aquest grup els qui, sense estar en possessió d'un títol acadèmic, tenen un nivell de coneixement i experiència en l'activitat de l'empresa semblant als titulats, i exerceixen funcions i treballs de l'esmentat nivell, utilitzant els mitjans ofimàtics i tècnics que els són facilitats per l'empresa.  
A manera merament enunciativa, exerceixen funcions amb comandament o sense pròpies de la seua titulació o experiència en llocs que poden implicar responsabilitat sobre una unitat organitzativa.  
  
Subgrup 2. Personal administratiu  
Es considera personal administratiu el que en les distintes dependències de l'empresa exerceix funcions d'oficina, comptables o d'altres d'anàlogues, utilitzant els equips necessaris per al tractament de la informació, siga en les unitats administratives de l'empresa o en altres àrees de l'empresa, i que pot exercir supervisió sobre l'execució de treballs d'altres persones.  
1. Cap administratiu  
És qui, proveït o no de poder, porta la responsabilitat directa de l'oficina d'empresa. Depenen d'ell les diverses seccions administratives, les quals coordina.  
2. Oficial administratiu de primera  
És qui, amb uns coneixements o una experiència suficients, realitza amb iniciativa i responsabilitat, i seguint instruccions del cap administratiu, gerent o empresari, treballs com ara despatx de correspondència, comptabilitat, confecció de nòmines, liquidació d'assegurances i tots els treballs propis de l'oficina; i que pot tindre a les seues ordres personal administratiu de categoria inferior.  
3. Oficial administratiu de segona  
És qui, amb coneixement i experiència suficients, realitza operacions auxiliars de comptabilitat, organitza arxius, classifica la correspondència, així com qualsevol altra funció semblant d'una importància anàloga, amb iniciativa i responsabilitat restringida, seguint instruccions del cap o caps superiors, i que pot tindre a les seues ordres personal administratiu de categoria inferior.  
4. Auxiliar administratiu  
És l'empleat major de díhuit anys que, sense iniciativa ni responsabilitat, es dedica dins de l'oficina a operacions elementals administratives i, en general, a les purament mecàniques inherents al treball en aquelles. S'assimilen a aquesta categoria els mecanògrafs i els telefonistes d'ambdós sexes.  
5. Aspirant administratiu  
És qui, amb una edat compresa entre els setze i díhuit anys, treballa i alhora s'instrueix en funcions peculiars d'oficina administrativa.  
  
  
Article 18. Grup II. Personal operari  
Subgrup 1. Personal operari especialista  
1.1. Encarregat general d'estacions de servei  
És l'empleat que té la comesa de coordinar i distribuir el treball de les diferents seccions, i que té sota el seu comandament tot el personal, dotat d'iniciativa pròpia, amb representació directa del gerent o propietari de l'estació.  
1.2. Encarregat de torn  
És qui dóna les ordres o instruccions de treball, rebudes de l'encarregat general, gerent o propietari. Té comandament sobre la resta del personal operari de l'estació, vigila els seus treballs, rep els subministraments de tota classe i n'efectua la distribució. A més ha de realitzar les mateixes funcions que tenen encomanades els expenedors.  
  
1.3. Mecànic especialista  
És l'operari que té com a missió reparar les avaries que es produeixen en l'equip mòbil de l'empresa, com ara camions, cotxes, motors, tractors, muntacàrregues, aparells assortidors i auxiliars, etc., cuidant del seu manteniment perquè sempre estiguen en perfecte estat de funcionament i conservació.  
1.4. Expenedor  
És l'operari que s'encarrega del subministrament i del cobrament del combustible; fa les funcions necessàries per a la recepció de les cisternes de carburant i de mercaderies o productes i els col·loca al lloc adequat o els emmagatzema segons siga procedent; atén les peticions que requerisquen els clients; presta als clients tots els serveis que l'empresa establisca en el centre de treball, incloent-hi els de botiga; realitza les liquidacions de torn dins de la seua jornada de treball i aquelles altres comeses de conservació, neteja i manteniment dels elements i llocs de treball, a excepció dels serveis i jardineria, llevat que es donen les condicions previstes en l'últim paràgraf del present article.  
  
1.5. Greixador  
És el que fa el greixatge dels vehicles que se li confien per mitjà dels aparells i dispositius adequats. S'encarrega també del petrolieig.  
  
1.6. Muntador de pneumàtics.  
És el que, a més de reparar els pneumàtics, munta, encreua, ratlla i equilibra les rodes amb les màquines i els dispositius necessaris.  
  
  
Subgrup 2. Aprenents  
Són els que, al mateix temps que presten els seus serveis en formació i pràctiques, atenen el manteniment normal que requereixen els clients, com ara neteja de parabrises, verificació de la pressió dels pneumàtics i nivells d'aigua, i aprenen l'ofici d'expenedor, sense que això implique disminució de les obligacions de l'expenedor.  
Els expenedors hauran de realitzar tasques de manteniment dels serveis i/o jardins, sempre que l'empresari i el treballador hagen aconseguit un acord que determine la forma i la compensació en què es preste aquest servei.  
  
Article 19. Grup III. Personal subaltern  
Són els qui exerceixen funcions per a les quals no es requereix més preparació que l'adquirida en les escoles de primera ensenyança i només posseeixen responsabilitat elemental, tant administrativa com de comandament.  
1. Guarda  
Té a càrrec seu la vigilància dels locals i instal·lacions de l'empresa i cursa els informes corresponents a les possibles incidències.  
  
2. Personal de neteja  
És el subaltern encarregat de la neteja i higiene de les distintes dependències i serveis de l'empresa.  
3. Auxiliars  
Es consideren com a tals aquells que, sense ser fonamentals per a l'activitat laboral afectada per aquest conveni, ni típics d'aquesta, les empreses utilitza com a part del seu personal.  
  
  
Secció 2a  
  
Article 20. Mobilitat geogràfica  
Els trasllats del personal que impliquen canvi de domicili familiar per a l'afectat podran efectuar-se per:  
A. Trasllat per sol·licitud de la persona interessada:  
Serà requisit necessari l'acceptació prèvia per part de l'empresa, i el sol·licitant no tindrà dret a indemnització per les despeses que origine el canvi.  
B. Trasllat realitzat per mutu acord entre empresa i treballador:  
  
Caldrà ajustar-se a les condicions pactades per escrit entre ambdós parts.  
C. Trasllat per necessitats del servei:  
Caldrà ajustar-se quant als requisits, procediment i tràmits al que disposa l'article 40 de l'Estatut dels Treballadors.  
D. Permuta:  
L'empresari, sempre que ho concerten els permutants, atenent les categories, les necessitats del servei, així com valorant l'aptitud dels permutants en les seues destinacions, i qualsevol altra circumstància que siga digna d'apreciar, podrà accedir a la permuta de treballadors.  
  
Article 21. Canvi de centre de treball que no supose ni requerisca canvi de domicili del treballador  
L'empresa podrà canviar de centre de treball els seus empleats sempre que aquest canvi no supose ni requerisca el canvi de domicili del treballador.  
Es considera que no cal canvi de domicili del treballador quan el nou centre de treball a què siga destinat no diste de l'anterior més de 35 km.  
L'empresa estarà obligada a notificar-ho amb cinc dies d'antelació, com a mínim, tant a l'afectat com la representació dels treballadors per mitjà d'un escrit, on s'especificaran la data d'efectes del canvi, la duració aproximada i les causes motivadores. El treballador percebrà en compensació pel canvi les quantitats reflectides en l'article relatiu a dietes i quilometratge del present conveni, mentres subsistisca.  
  
  
  
CAPÍTOL V  
Política salarial  
  
Article 22. Estructura de les retribucions  
Són retribucions salarials les remuneracions econòmiques que reben els treballadors en diners o en espècie per la prestació dels serveis laborals per compte d'altri, d'acord amb la classificació següent:  
  
1. Conceptes salarials  
A) Salari base  
B) Complements salarials:  
 Personals: plus d'antiguitat i complement d'antiguitat.  
 De lloc de treball: plus d'expenedor, plus de reforç.  
 De jornada: plus de nocturnitat, plus de festius i diumenges, hores extraordinàries.  
 Gratificacions extraordinàries.  
2. Conceptes no salarials  
Les prestacions i indemnitzacions de la Seguretat Social o assimilades; les indemnitzacions, les compensacions o les bestretes per despeses que haja de realitzar el treballador per a la realització de la seua activitat laboral, com ara roba de treball; plus de distància; despeses de viatge o locomoció, estada, etc.; les indemnitzacions per cessament; desplaçaments; trasllats; suspensions o acomiadaments.  
S'estableix igualment un model oficial de liquidació, que figura com a annex II del present conveni.  
Les empreses estan obligades a evitar qualsevol discriminació en matèria retributiva.  
  
Article 23. Pagament de salaris  
El pagament del salari es realitzarà per mesos vençuts, dins dels cinc primers dies del mes següent a la data del meritació, per mitjà d'efectiu, xec, taló o transferència bancària.  
  
Article 24. Salari base i revisió  
1. Durant l'any 2014 es mantindrà i s'aplicara la mateixa taula salarial vigent el 31 de desembre de 2013.  
2. Per a conformar la taula salarial per a l'any 2015, es prendrà com a base la taula salarial vigent el 31 de desembre de 2014, i se li addicionarà l'1,10 %, i la quantitat resultant seran els salaris que regiran a partir de l'1 de gener fins al 31 de desembre de 2015, que són els que figuren en la taula salarial de l'annex I del conveni.  
3. Per a determinar les taules salarials per a l'any 2016, les parts es comprometen a reunir-se en un termini màxim de quinze dies a comptar del dia 15 de gener de 2016 per a negociar la taula salarial per a l'any 2016.  
4. Excepcions: durant tota la vigència del conveni no s'incrementarà, ni es revisarà el complement d'antiguitat, ni l'import dels capitals assegurats per invalidesa i mort (art. XX del conveni).  
  
Article 25. Complement d'antiguitat  
A partir de l'1 de gener de 2015 es van modificar les condicions per a la percepció del complement d'antiguitat, que queden com s'indiquen a continuació:  
1. A partir de l'1 de gener de 2015, els augments per any de servei es meritaran exclusivament per un quadrienni i cinc quinquennis.  
2. Pel quadrienni complit s'abonarà la quantitat de 36,06 ?, i per cada quinquenni complit s'abonarà la quantitat de 42,07 - mensuals.  
  
Al quadrienni i als quinquennis, siga de nous o antics treballadors, que es complisquen després de l'1 de gener de 2015, se'ls aplicarà l'import assenyalat en el paràgraf anterior.  
3. Les quantitats que els treballadors cobren en concepte d'antiguitat (de conformitat amb el que estableix l'article 61 de la derogada ordenança laboral) s'integraran a partir de l'1 de gener de 1996 en una quantitat fixa consolidada amb el nom de plus d'antiguitat, que serà percebuda ad persona per cada treballador. Aquest plus salarial no serà absorbible ni compensable.  
4. Com a situació jurídica individualitzada, als empleats que quan es firme el present conveni tinguen en curs d'adquisició el primer bienni o el segon, se'ls respectarà aquest dret, i una vegada consoliden els dos biennis passaran a regir-se pel que estableix el present article. Per cada un dels biennis, percebran la quantitat de 18,03 euros.  
  
  
Article 26. Nocturnitat  
S'estableix un complement per a tot aquell personal que realitze el seu treball entre les 22 i les 6 hores, així com per al que el realitze de 23 a 7 hores. Aquest complement consistirà:  
 Durant l'any 2014: 9,60 -  
 Durant l'any 2015: 9,71 -  
La resta de treballadors el cobraran en proporció al nombre d'hores treballades en el que es denomina període nocturn.  
Aquest complement s'abonarà a tot treballador pertanyent a l'empresa per nit efectivament treballada.  
Aquest complement s'abonarà per un import de 30 euros als treballadors la jornada dels quals coincidisca amb la nit dels dies 24 o 31 de desembre (Nit de Nadal o Nit de Cap d'Any).  
  
Article 27. Complement expenedor/venedor  
Com a complement derivat de l'activitat d'expenedor-venedor, s'abonara a cada un dels treballadors d'aquesta categoria una quantitat anual, susceptible de prorratejar-se per dotzenes parts. El seu import consistirà en:  
 Durant l'any 2014: 557,63 -  
 Durant l'any 2015: 563,76 -  
Aquesta quantitat la percebran tots els treballadors que facen funcions d'expenedor pel fet de ser responsables del maneig de diners en efectiu i/o per la venda de mercaderies i custòdia de béns de l'empresa.  
  
No obstant això, es mantindran a títol personal aquelles quantitats que perceben els treballadors per la seua responsabilitat en el maneig de diners (anterior complement de crebant de moneda) i que superen el que es pacta ací, quantitats que queden congelades fins que no siguen superades per les acordades en aquest article.  
Aquest concepte es considera que és totalment independent dels incentius (comissions) per vendes que puguen haver pactat l'empresa i els treballadors.  
  
Article 28. Plus de festius i diumenges  
El treball que es faça en festius i diumenges es remunerarà amb un plus per jornada treballada, o la part proporcional de les hores treballades, independentment dels descansos setmanals o compensacions que legalment siguen procedents. (Es consideren festius els catorze dies assenyalats en el calendari laboral anual.) El seu import serà:  
 Durant l'any 2014: 5,73 -  
 Durant l'any 2015: 5,79 -  
  
Article 29. Plus de distància  
S'abonarà un plus de distància a aquells treballadors que entre el límit del nucli urbà de la seua població de residència i la ubicació de l'estació de servei tinguen més de dos quilòmetres, i es fixa un import de 0,11 euros per quilòmetre, tenint en compte que es comptaran tots els que hi haja de diferència.  
  
Article 30. Pagues extraordinàries  
Els treballadors percebran, en proporció al temps treballat durant l'any, tres gratificacions extraordinàries, que s'abonaran respectivament:  
1. Paga de març: s'abonarà de l'1 al 30 de març.  
2. Paga d'estiu: s'abonarà de l'1 al 30 de juny.  
3. Paga de Nadal: s'abonarà de l'1 al 20 de desembre.  
L'import de cada una d'aquestes pagues serà de trenta dies de salari base de conveni, més l'antiguitat.  
  
Article 31. Plus de reforç  
L'empleat que, a petició de l'empresa, voluntàriament accepte efectuar la cobertura de l'absència justificada d'un company percebrà un complement de 50 euros per torn complet realitzat i de 25 euros per mig torn, o serà compensat amb un dia i mig de descans per cada dia treballat, respectant-se els acords que puguen haver-hi en aquesta matèria entre les empreses, si aquests són superiors. L'abonament d'aquestes quantitats s'efectuara mensualment.  
  
Article 32. Inaplicació de les condicions de treball previstes en el present conveni  
El que disposa el present conveni col·lectiu obliga tots els empresaris i els treballadors inclosos dins del seu àmbit d'aplicació i durant tot el temps de la seua vigència.  
Sense perjudici de l'anterior, quan concórreguen causes econòmiques, tècniques, organitzatives o de producció, per un acord entre l'empresa i els representants dels treballadors legitimats per a negociar un conveni col·lectiu segons el que preveu l'article 82.3 de l'Estatut dels Treballadors, es podrà procedir, amb la realització d'un període de consultes prèvia en els termes de l'article 41.4 del text esmentat, a no aplicar en l'empresa les condicions de treball previstes en el present conveni col·lectiu, que s'hi troben desplegades o pactades i que afecten alguna de les següents matèries:  
a) Jornada de treball.  
b) Horari i la distribució del temps de treball.  
c) Règim de treball a torns.  
d) Sistema de remuneració i quantia salarial.  
e) Sistema de treball i rendiment.  
f) Funcions, quan excedisquen els límits que per a la mobilitat funcional preveu l'article 39 de l'Estatut dels Treballadors  
g) Millores voluntàries de l'acció protectora de la Seguretat Social.  
  
Es considera que concorren causes econòmiques quan dels resultats de l'empresa es desprén una situació econòmica negativa, en casos com ara l'existència de pèrdues actuals o previstes, o la disminució persistent del seu nivell d'ingressos o vendes. En tot cas, es considerarà que la disminució és persistent si es produeix durant dos trimestres consecutius respecte al mateix període de l'any anterior.  
Es considera que concorren causes tècniques quan es produeixen canvis, entre d'altres, en l'àmbit dels mitjans o instruments de producció; causes organitzatives quan es produeixen canvis, entre d'altres, en l'àmbit dels sistemes i mètodes de treball del personal o en la manera d'organitzar la producció, i causes productives quan es produïsquen canvis, entre d'altres, en la demanda dels productes o serveis que l'empresa pretén col·locar en el mercat.  
Per al tràmit del període de consultes, expressat en el segon paràgraf del present article, en el cas que no hi haja representació legal dels treballadors en l'empresa, aquesta es considerarà atribuïda als sindicats més representatius i amb legitimació per a formar part de la comissió negociadora del present conveni col·lectiu, llevat que els treballadors decidisquen atribuir la seua representació a una comissió integrada per treballadors de la mateixa empresa, elegits conforme preveu l'article 41.4 de l'Estatut dels Treballadors.  
Quan el període de consultes finalitze amb un acord, aquest haurà de determinar amb exactitud les noves condicions de treball aplicables en l'empresa i la seua duració, que no podrà prolongar-se més enllà del moment en què resulte aplicable un nou conveni en l'empresa. Així mateix, l'acord haurà de ser notificat a la comissió paritària del conveni col·lectiu i a l'autoritat laboral.  
En cas de desacord durant el període de consultes, qualsevol de les parts podrà sotmetre la discrepància a la comissió paritària del conveni, que disposarà d'un termini màxim de set dies per a pronunciar-s'hi, a comptar del dia en què la discrepància siga plantejada. Si la comissió paritària del conveni no aconsegueix un acord amb el vot favorable de la majoria dels membres, les parts podran recórrer a sotmetre-les, si així ho fan constar a la comissió paritària del conveni i per a resoldre de manera efectiva les discrepàncies sorgides, a la mediació o al compromís previ a l'arbitratge vinculant. Serà la comissió paritària la que, en el termini dels cinc dies següents a la finalització del termini per a resoldre, remetrà les actuacions i la documentació corresponent al Tribunal d'Arbitratge Laboral -TAL (procediment de solució extrajudicial de conflictes laborals de la Comunitat Valenciana publicat en el DOCV de data 8.7.2010). Si es va optar per l'arbitratge vinculant, el laude arbitral tindrà la mateixa eficàcia que els acords en període de consultes.  
  
  
  
CAPÍTOL VI  
Jornada de treball, horari, hores extraordinàries i vacances  
  
Article 33. Jornada de treball  
1. La jornada laboral anual màxima de treball efectiu serà de 1.776 hores, repartides com a màxim en 250 dies de treball a l'any.  
  
2. La jornada diària de treball (a temps complet) no podrà ser inferior a set hores ni superior a nou hores, respectant-se en tot cas els descansos mínims entre jornades  
3. La jornada ací pactada no podrà ser partida excepte l'acord exprés entre empresa i treballador.  
4. L'elecció d'un horari o un altre serà decidida per l'empresa.  
5. El calendari laboral es fixarà de comú acord entre empresa i treballadors, i s'hi inclouran la jornada diària, la setmanal, les vacances i els quadrants anuals.  
6. A aquest fi s'establirà un calendari de manera que un treballador no treballe més de dos diumenges consecutius.  
  
Article 34. Borsa de flexibilitat horària  
Les empreses afectades per aquest conveni podran establir la distribució irregular de la jornada al llarg de l'any en el deu per cent de la jornada de treball.  
Aquesta distribució haurà de respectar en tot cas els períodes mínims de descans diari i setmanal previstos en la llei, i el treballador haurà de conéixer amb un preavís mínim de cinc dies el dia i l'hora de la prestació de treball resultant.  
  
Article 35. Horari del personal administratiu  
El personal administratiu tindrà dotze setmanes de jornada intensiva amb horari de 08:00 h a 15:00 h, ambdós inclusivament, durant el període comprés entre el 21 de juny i el 21 de setembre.  
No serà obligatori per a les empreses concedir aquestes setmanes de jornada intensiva simultàniament a tota la plantilla de personal administratiu.  
Quan concórreguen circumstàncies especials de força major, les empreses podran a adaptar els seus horaris de mutu acord amb els mateixos treballadors.  
Així mateix, es respectaran els pactes existents o futurs en aquesta matèria entre treballador i empresari.  
Tot el que estableix el present article en matèria de jornada intensiva és aplicable únicament i exclusivament al personal administratiu de les estacions de servei.  
  
Article 36. Descans en jornada continuada  
Quan la jornada diària continuada excedisca les sis hores, s'hi establirà un descans de quinze minuts, que es considerarà com a temps de treball efectiu, i que s'haurà de gaudir fora de les hores de més activitat.  
  
  
Article 37. Vacances  
Les vacances seran de trenta dies naturals, que es prendran per torns rotatius.  
Les vacances podran gaudir-se durant tot l'any per qüestions tècniques, organitzatives o productives, i en règim normal preferentment els mesos de juny, juliol, agost i setembre.  
Les empreses determinaran el calendari de vacances en els primers mesos de l'any, o en els dos últims mesos de l'any anterior, de comú acord amb els treballadors.  
En el cas que el període de vacances coincidisca amb una incapacitat temporal per contingències diferents de les assenyalades en el paràgraf següent que impossibilite al treballador gaudir-ne, totalment o parcialment, durant l'any natural en què li corresponen, el treballador podrà fer-ho una vegada finalitze la seua incapacitat i sempre que no hagen transcorregut més de díhuit mesos a partir del final de l'any en què s'hagen originat.  
Quan el període de vacances fixat en el calendari de vacances de l'empresa coincidisca en el temps amb una incapacitat temporal derivada de l'embaràs, el part o la lactància natural, o amb el període de suspensió del contracte de treball, previst en l'article 48.4 de l'Estatut dels Treballadors, es tindrà dret a gaudir de les vacances en una data diferent de la de la incapacitat temporal o de la del gaudi del permís que per aplicació d'aquest precepte li corresponga, quan finalitze el període de suspensió, encara que haja acabat l'any natural a què corresponga.  
  
  
Article 38. Hores extraordinàries  
Tindran la consideració d'hores extraordinàries les que excedisquen la jornada ordinària de treball, siga en còmput diari, setmanal o anual.  
  
Les parts firmants del present conveni creuen convenient establir limitacions quant a la realització d'hores extraordinàries, per la qual cosa:  
 Les hores extraordinàries habituals se suprimeixen totalment.  
 Les hores extraordinàries estructurals es realitzaran amb caràcter voluntari.  
 Les hores extraordinàries de força major seran de realització obligatòria.  
Es considerarà com a hora extraordinària estructural la que es realitze per a atendre períodes punta de producció, absències imprevistes, canvis de torn o manteniment.  
El valor de l'hora extraordinària s'incrementarà en un 50 % respecte de l'hora ordinària, tant si s'abona econòmicament com si es compensa amb períodes de descans, els quals hauran de gaudir-se, si és el cas, en un termini màxim de tres mesos des de la realització d'aquestes hores.  
  
  
CAPÍTOL VII  
Desplaçaments, dietes, llicències i excedències  
  
Article 39. Desplaçaments i dietes  
Els treballadors que per necessitat de l'empresa hagen d'efectuar viatges o desplaçaments a poblacions diferents d'aquella en què radique el seu centre de treball, percebran una dieta la quantia de la qual serà de 12,27 - durant l'any 2014, i de 12,40 - durant l'any 2015, quan facen una menjada fora i pernocten en el seu domicili, i la quantitat de 24,56 - durant l'any 2014 i de i 24,83 - durant l'any 2015 quan facen les dos menjades fora.  
En els desplaçaments, si el treballador utilitza el seu vehicle se li abonara la quantitat de 0,22 euros per quilòmetre recorregut, tenint en compte la distància que hi haja entre el centre de treball i el lloc on es desplace.  
Si el desplaçament s'efectua amb transport públic, el treballador haurà de justificar la quantitat abonada, l'import de la qual li serà satisfet per l'empresa.  
  
Article 40. Permís per maternitat  
Els treballadors i treballadores tindran els drets reconeguts per la llei en aquesta matèria. En el cas que demanen una excedència per un termini màxim de tres anys, hauran de sol·licitar la reincorporació amb un mes d'antelació respecte a la data de finalització de l'excedència, i l'empresa haurà d'acceptar-la amb tots els drets reconeguts en el moment de la seua concessió.  
  
Article 41. Permisos  
1. Retribuïts. El treballador, avisant amb la possible antelació, i justificant-ho adequadament, podrà faltar o absentar-se del treball amb dret a remuneració per algun dels motius i durant el temps màxim que a continuació s'exposa:  
A) Quinze dies naturals en cas de matrimoni o de parelles de fet registrades legalment.  
B) Quatre dies per naixement de fill o per defunció, accident o malaltia greu o hospitalització de parents fins al tercer grau d'afinitat o consanguinitat. Quan el treballador necessite fer algun desplaçament a aquest efecte a una localitat distinta d'aquella on tinga la seua residència habitual que hi diste almenys 150 km, s'ampliara en una dia més; i s'ampliarà un altre dia quan el desplaçament siga superior a 350 km, i un dia més quan el desplaçament siga superior a 450 km.  
  
C) Un dia per trasllat de domicili habitual.  
D) Pel temps indispensable per al compliment d'un deure inexcusable de caràcter públic i personal, degudament justificat.  
E) Un dia per matrimoni de pares, fills, germans o cunyats, que s'augmentarà a un dia més si l'esdeveniment és fora de la província.  
F) Pel temps indispensable i necessari per a acudir a consulta mèdica, sempre que es justifique adequadament.  
G) Un dia laborable dins de l'any natural de descans per a tots els treballadors afectats pel present conveni, que es gaudirà amb l'acord previ entre empresa i treballador, preferentment en període vacacional, Nadal i Setmana Santa, tenint en compte les exigències productives, tècniques i organitzatives.  
H) Les treballadores, per lactància d'un fill menor de nou mesos, tindran dret a una hora d'absència al treball, que podran dividir en dos fraccions. La duració del permís s'incrementarà proporcionalment en els casos de part múltiple.  
La dona, per voluntat seua, podrà substituir aquest dret per una reducció de la seua jornada en mitja hora amb la mateixa finalitat, o acumular-lo en jornades completes, amb l'acord amb l'empresari, respectant, en tot cas, el que s'haja establit en aquella.  
Aquest permís podrà ser gaudit indistintament per la mare o el pare en el cas que ambdós treballen.  
I) Qui, per raons de guarda legal, tinga directament al seu càrrec un menor de dotze anys o una persona amb discapacitat física, psíquica o sensorial que no exercisca una activitat retribuïda, tindrà dret a una reducció de la jornada de treball, amb la disminució proporcional del salari entre almenys un huité i un màxim de la mitat de duració d'aquella.  
2. No retribuïts. Sense perjudici del que disposa l'apartat anterior d'aquest article, en els casos previstos en l'apartat B) el treballador tindrà dret, a més, a una llicència de tres dies sense remuneració, que haurà d'ampliar-se a quatre dies, així mateix sense remuneració, en el cas d'haver de desplaçar-se a aquest efecte a una localitat diferent d'aquella on tinga la seua residència habitual.  
  
Article 42. Excedències  
1. Excedència voluntària. El treballador amb una antiguitat en l'empresa de com a mínim un any tindrà dret que se li reconega la situació d'excedència voluntària per un període mínim de dos anys i no més gran de cinc.  
Per a acollir-se a una altra excedència voluntària, el treballador haurà de cobrir un nou període almenys de quatre anys de servei efectiu en l'empresa.  
L'excedència voluntària es considerarà sempre concedida sense dret a percebre cap retribució de l'empresa i no comptarà a cap efecte.  
  
El temps d'excedència no podrà ser utilitzat per a prestar servei en una empresa semblant o que implique concurrència. En cas d'incompliment d'aquesta norma, es considerarà que es rescindeix voluntàriament el contracte laboral, amb tots els seus drets.  
La reincorporació haurà de ser sol·licitada amb un escrit amb un mes d'antelació respecte a la data de la finalització de l'excedència. Si la sol·licitud es fa abans que transcórrega el primer any d'excedència, la reincorporació del treballador serà automàtica amb tots els drets reconeguts a la inici de l'excedència, en la seua antiga categoria o una de semblant, si hi ha vacant, o en un lloc de categoria inferior fins que aquesta es produïsca. Si la reincorporació se sol·licita transcorregut el primer any, el treballador només tindrà un dret preferent al reingrés en les vacants d'igual o semblant categoria a la seua que hi haja o es produïsquen en l'empresa.  
En els llocs de lliure designació de l'empresa, aquesta determinarà, quan el treballador reingresse, si torna a ocupar el lloc que tenia confiat amb anterioritat a l'excedència o si li n'adjudica un altre distint.  
La petició d'excedència haurà de ser formulada per escrit, i haurà de ser resolta durant els trenta dies següents a la presentació, atenent-se dins de les possibilitats que permeten les necessitats del servei.  
  
En cap cas el nombre d'excedents podrà sobrepassar el 5 per cent de la plantilla de cada centre de treball, i les fraccions es comptaran per unitat. En empreses de fins a cinquanta treballadors, podran acollir-se com a màxim a l'excedència tres treballadors.  
En el cas de tancament de l'empresa, aquesta s'obliga a cridar tots els treballadors que es troben en situació d'excedència a l'efecte que es reincorporen als seus llocs de treball.  
2. Excedència per atenció de fills. Els treballadors tindran dret a un període d'excedència de duració no superior a tres anys per a l'atenció de cada fill, tant quan ho siga per naturalesa com per adopció, o en els casos d'acolliment, tant permanent com preadoptiu, encara que aquests siguen provisionals, a comptar de la data de naixement o, si és el cas, de la resolució judicial o administrativa.  
  
3. Excedència per atenció d'un familiar. També tindran dret a un període d'excedència, de duració no superior a dos anys, els treballadors per a atendre un familiar fins al segon grau de consanguinitat o afinitat que, per raons d'edat, accident, malaltia o discapacitat, no puga valdre's per si mateix i no exercisca una activitat retribuïda.  
  
L'excedència prevista en el present apartat, el període de duració de la qual podrà gaudir-se de forma fraccionada, constitueix un dret individual dels treballadors, homes o dones. No obstant això, si dos o més treballadors de la mateixa empresa generen aquest dret pel mateix subjecte causant, l'empresari podrà limitar l'exercici simultani per raons justificades de funcionament de l'empresa.  
Quan un nou subjecte causant done dret a un nou període d'excedència, l'inici d'aquest posarà fi al que, si és el cas, es gaudeix.  
  
El període en què el treballador estiga en situació d'excedència d'acord amb el que estableix aquest article comptarà als efectes d'antiguitat i el treballador tindrà dret a l'assistència a cursos de formació professional, a la participació en els quals haurà de ser convocat per l'empresari, especialment en ocasió de la seua reincorporació. Durant el primer any tindrà dret a la reserva del seu lloc de treball. Transcorregut aquest termini, la reserva es refereix a un lloc de treball del mateix grup professional o categoria equivalent.  
No obstant això, quan el treballador forme part d'una família que tinga reconeguda oficialment la condició de família nombrosa, la reserva del seu lloc de treball s'estendrà fins a un màxim de quinze mesos quan es tracte d'una família nombrosa de categoria general, i fins a un màxim de díhuit mesos si es tracta de categoria especial.  
  
  
CAPÍTOL VIII  
Condicions socials  
  
Article 43. Roba de treball  
Les empreses estan obligades a proporcionar als seus treballadors roba de treball en el nombre i la forma següents:  
 Dos uniformes d'estiu i dos d'hivern.  
 Dos parells de sabates anuals.  
 Una peça d'abric cada dos anys.  
En els centres de treball que no tinguen marquesines protectores per a la pluja, es dotarà els treballadors que presten serveis en l'exterior de roba impermeable.  
La roba de treball serà d'ús individual i es considerarà pertanyent a l'empresa fins a la seua caducitat en els temps indicats, i haurà de ser utilitzada exclusivament per al servei de l'empresa.  
  
  
Article 44. Assegurança d'invalidesa i mort  
Durant la vigència del conveni, les pòlisses de les assegurances d'accidents ja contractades o que contracten les empreses per a cobrir la responsabilitat en els casos d'invalidesa o mort, hauran de garantir, en cas de mort, 24.555,90 euros, i en cas d'invalidesa 26.602,22 euros.  
  
Els riscos que es produïsquen derivats d'accident en ocasió o com a conseqüència del treball es cobriran d'acord amb el desglossament següent:  
Primer: mort, 24.555,90 euros.  
Segon: gran invalidesa, 26.602,22 euros.  
Tercer: invalidesa absoluta per a qualsevol tipus d'activitat remunerada, 26.602,22 euros.  
Quart: invalidesa total que incapacite per a l'exercici del treball habitual, 26.602,22 euros.  
Produïda la contractació o la renovació de la pòlissa, l'empresa haurà de facilitar una fotocòpia a cada treballador en el termini de dos mesos.  
  
  
  
Article 45. Seguretat social  
En els casos d'incapacitat temporal per al treball motivada per un accident, les empreses afectades per aquest conveni es comprometen a completar les prestacions de la Seguretat Social fins a arribar a l'import del salari real del treballador que siga baixa per aquest motiu.  
En el cas d'incapacitat temporal per malaltia amb hospitalització, les empreses complementaran fins al 100 per cent durant els quinze primers dies de l'hospitalització.  
  
Article 46. Pluriocupació  
Els firmants del present conveni estimen convenient eradicar la pluriocupació com a regla general.  
En aquest sentit, les empreses no duran a terme contractacions de treball a persones que estiguen contractades a jornada completa en una altra empresa. Sí que podran fer-ho, no obstant això, quan la contractació s'efectue en jornada a temps parcial, sempre que en conjunt no supere la jornada ordinària de treball.  
  
Article 47. Cursos de formació professional i comité paritari  
1. Les parts firmants del present conveni s'adhereixen a l'acord nacional de formació contínua que estiga en vigor durant la vigència d'aquest conveni subscrit per les confederacions empresarials i sindicals, així com, si és el cas, als possibles acords a què s'arribe en la Comissió Paritària de Formació Professional Contínua per al Sector d'Estacions de Servici de la Comunitat Valenciana.  
Les empreses assumiran a càrrec seu el 50 per cent de l'import del temps que els seus treballadors dediquen a la formació contínua, així com de les despeses i de les dietes, si és el cas.  
2. Les empreses podran organitzar cursos de formació i perfeccionament del personal amb caràcter gratuït, a fi d'aconseguir la seua promoció professional, d'acord amb les últimes disposicions en matèria formativa.  
3. Es constituirà un comité paritari format per quatre representants de les empreses i quatre dels treballadors l'objecte del qual serà elaborar plans de formació professional destinats a adequar tecnologies i facilitar la formació professional.  
Seran funcions d'aquest comité paritari:  
a) Realitzar, per si mateix o per mitjà d'entitats especialitzades, estudis de caràcter projectiu respecte de les necessitats de mà d'obra en el sector d'estacions de servei i les seues qualificacions corresponents.  
b) Proposar i executar accions formatives en les seues diverses modalitats i nivells, siga amb programes que puguen impartir-se en els centres de formació d'empresa, o els que en el futur puguen constituir-se, així com a través dels programes nacionals o internacionals desenvolupats pels organismes competents.  
c) Col·laborar, segons les pròpies possibilitats, o per mitjà d'entitats especialitzades, en el diagnòstic i el disseny de programes puntuals de formació d'empresa, tenint en compte les especificacions genèriques o individuals dels treballadors afectats.  
d) Coordinar i fer el seguiment de la formació en pràctiques dels alumnes que siguen rebuts per les empreses en el marc dels acords firmats en l'àmbit sectorial o d'empresa.  
e) Avaluar de manera continuada totes les actuacions empreses, a fi de revisar les orientacions, promoure noves activitats i actualitzar la definició dels objectius de la formació professional.  
4. Formació. Les organitzacions firmants del conveni subscriuen en tots els termes el III Acord Nacional de Formació Contínua en els àmbits funcional i territorial del conveni com a millor forma d'organitzar i gestionar les iniciatives formatives que es promoguen en el sector.  
  
També, en els termes del III Acord Nacional de Formació Contínua, constitueixen la Comissió Paritària Sectorial de Formació Contínua, que estarà constituïda per huit membres: quatre representants de les empreses i quatre representants en total, a distribuir entre UGT i de CCOO.  
  
  
Article 48. Conciliació de la vida familiar i laboral  
Les organitzacions firmants del present conveni garantiran el dret d'igualtat i no-discriminació i difondran la legislació vigent relativa a la Llei 39/1999, de Conciliació de la Vida Familiar i Laboral, en la qual es reconeixen els drets que a continuació es ressenyen:  
  
 Permisos retribuïts.  
 Reducció de jornades per permisos laborals.  
 Excedències per atenció de familiars.  
 Suspensió amb reserva del lloc de treball  
 Suspensió amb reserva de lloc de treball en els casos de risc contra l'embaràs.  
 Extinció del contracte de treball.  
 Protecció a la maternitat.  
 Naixement de fill i filles prematurs que requerisquen hospitalització.  
 Vacances: si les vacances programades prèviament coincideixen amb el descans per maternitat, se'n canviarà la data i de mutu acord es fixarà la data de gaudi en altres dates durant l'any natural, i si no és possible, quan finalitze el període de suspensió, encara que haja acabat l'any natural a què corresponga.  
  
  
CAPÍTOL IX  
Drets sindicals  
  
Article 49. Drets sindicals  
Els treballadors tindran dret a elegir un representant per estació de servei, sempre que la plantilla tinga entre sis i deu treballadors, amb els drets reconeguts als delegats de personal en la legislació vigent. Els delegats de personal i els membres del comité d'empresa podran acumular en un d'ells les hores sindicals dels altres, i hauran de comunicar-ho prèviament a l'empresa. L'acumulació de les hores haurà de fer-se per anys.  
Les empreses afectades per aquest conveni reconeixen com a interlocutors naturals en el tractament i la substanciació de les relacions laborals les centrals sindicals implantades. Als efectes previstos en el present conveni, les empreses afectades pel conveni respectaran el dret de tots els treballadors a sindicar-se lliurement i a no discriminar i fer dependre l'ocupació del treballador a la condició que no s'afilie o renuncie a la seua afiliació sindical.  
Es concedeixen les hores necessàries per als delegats i membres del comité d'empresa a l'efecte de la negociació col·lectiva.  
Les centrals sindicals firmants donaran a conéixer a la representació legal de la part econòmica els representants provincials d'aquestes centrals, els quals tindran un crèdit de trenta hores mensuals per a la seua activitat sindical relacionada amb l'administració del conveni, independentment de les hores sindicals a què tinguen dret els delegats de personal o membres del comité d'empresa.  
El cost econòmic de les hores sindicals haurà de fer-lo efectiu la Federació Mediterrània d'Estacions de Servici.  
  
  
CAPÍTOL X  
Prevenció de riscos laborals  
  
Article 50. Seguretat i higiene  
En les estacions de servei s'elegirà un delegat de prevenció, d'acord amb el que disposa la Llei de Prevenció de Riscos Laborals. La designació dels delegats de prevenció a què fa referència la Llei 31/1995, de 8 de novembre, serà realitzada pels representants dels treballadors d'entre la totalitat de la plantilla, els quals, per a la realització d'aquestes funcions, disposaran del crèdit horari que els siga concedit expressament pels representants legals dels treballadors.  
  
Com a mínim, s'efectuarà una revisió mèdica anual a tots els treballadors de cada estació de servei, amb una anàlisi de plom en la sang i repercussió de les noves gasolines i productes carburants, així com aquelles proves específiques que es determinen necessàries en les avaluacions de riscos, sempre que el treballador ho sol·licite o de la seua autorització.  
Es crearà una comissió de salut laboral la composició de la qual serà paritària. Per al nomenament de la representació dels treballadors es mantindrà l'índex de representativitat que cada central sindical tinga en el sector d'estacions de servei i en l'àmbit de la Comunitat Valenciana.  
  
La comissió no excedirà de huit membres, quatre d'ells en representació dels treballadors, quatre en representació de les empreses, i un metge especialista, amb veu però sense vot, nomenat de mutu acord per les parts.  
Ambdós representacions es comprometen a mantindre reunions periòdiques trimestrals, prèvia convocatòria de qualsevol de les parts amb quinze dies d'antelació.  
Les funcions bàsiques de la comissió de salut laboral tindran com a objectius prioritaris:  
1. Promoure l'observança de les disposicions legals vigents per a la prevenció dels riscos professionals en les estacions de servei.  
  
2. Prestar assessorament a les empreses per a evitar i/o reduir els riscos que atempten contra la integritat física i la salut dels treballadors.  
3. Donar a conéixer les normes i els procediments que en matèria de seguretat i higiene dicten els organismes especialitzats en aquesta matèria.  
4. Ser informat sobre els resultats estadístics dels reconeixements mèdics que es realitzen en aquest sector.  
  
Article 51. Penositat  
Els treballs de neteja en l'interior dels tancs, calderes o depòsits dedicats a l'emmagatzematge de carburants no podran ser exercits per personal inclòs en el present conveni col·lectiu, a excepció de la neteja d'arquetes.  
En compliment del deure de coordinació d'activitats preventives, les empreses vigilaran que les encarregades de realitzar aquests treballs ho facen amb les degudes condicions de seguretat.  
  
Article 52. Salut laboral  
L'empresa haurà de proporcionar al treballador tots els equips de protecció individual que siguen necessaris i adequats per a garantir la seguretat i la salut dels treballadors.  
  
Article 53. Seguretat en les estacions de servei i establiments de venda de carburant al detall o qualsevol altra modalitat  
  
S'acorda l'aplicació gradual de les següents mesures de seguretat a les estacions de servei i als establiments de venda de carburant, tant si és al detall com si ho és sota qualsevol altra modalitat:  
  
Primer. Torn de treball diürn (segons conveni).  
A) Connexió amb centrals d'alarma.  
Es tracta de polsadors o altres mitjans d'accionament fàcil dels senyals d'alarma connectats a una central receptiva d'alarmes, aliena o pròpia, que hauran d'ajustar-se en el seu funcionament al que estableixen els articles 46, 48 i 49 del Reglament de Seguretat Privada, i reunir els requisits que s'estableixen en l'apartat 6.2 de l'annex de l'esmentat reglament.  
B) Circuit de vídeo gravació.  
Consisteix en la instal·lació d'equips o sistemes de captació i registre, amb capacitat per a obtindre les imatges, de les incidències que puguen produir-se tant en l'interior com en l'exterior de les estacions de servei, i especialment dels autors de delictes contra les persones i contra la propietat, en els termes, quant a funcionament i utilització, establits en l'article 120.1.a del Reglament de Seguretat Privada.  
  
Segon. Torn de treball nocturn (segons conveni).  
Addicionalment a les mesures a adoptar en el torn de dia, i amb caràcter alternatiu, s'optarà per qualsevol dels següents:  
1. Servei de vigilant de seguretat.  
2. Com a mínim, s'empraran dos persones per torn.  
3. Recinte de seguretat per a caixa de cobrament nocturn.  
Aquesta mesura opcional i addicional a les establides per al torn de dia pretén protegir l'empleat en el seu treball solitari en el torn de nit del risc d'un eventual delicte en l'establiment per mitjà de l'aïllament en una zona de treball d'accés restringit i degudament protegida.  
   
4. Zona restringida exclusivament de caixa. Es denomina així la zona on estiguen ubicats els comandaments i els controls dels aparells assortidors de l'estació de servei i on es realitze l'operació de cobrament als clients. L'accés a aquesta zona estarà tancat al públic durant l'horari nocturn, llevat que el treballador estiga acompanyat d'un altre expenedor o vigilant de seguretat.  
Estarà dotada d'una finestreta de transaccions, tipus túnel, safata de vaivé o safata giratòria amb dispositiu de seguretat que permeten adequadament les dispensacions als clients. S'expendran quantitats exactes a l'efecte de no efectuar devolucions de canvi.  
Entre la posició del client i l'expenedor hi haurà un vidre de seguretat resistent a armes curtes, d'un gruix mínim de 18 mm que protegisca d'un hipotètic tir perpendicular en la zona de treball. Aquest vidre se sostindrà sobre un mur de maçoneria de formigó o rajola massissa de 15 cm de gruix.  
La resta del tancament de l'edifici on estiga allotjat el recinte de caixa estarà construït amb materials resistents a actes vandàlics que traven l'entrada per la força.  
5. Zona d'accés al públic en torn de nit: es tracta de limitar l'accés del públic a l'àrea d'ompliment i lavabos.  
Aquestes restriccions no seran procedents quan l'estació dispose de dos o més expenedors o de vigilant de seguretat.  
Tercer. La dotació d'aquestes mesures no suposarà en cap cas una disminució de les ja establides, que persistiran amb caràcter obligatori i podran ser millorades.  
Quart. L'aplicació d'aquest article serà obligatòria per a les noves estacions de servei i per a les ja existents, i s'hi hauran d'adaptar en un termini de díhuit mesos a comptar de la data de la firma del present conveni (4.03.2010).  
  
Article 54. Assetjament moral i sexual  
Es considerarà assetjament sexual la situació en què es produeix qualsevol comportament verbal, no verbal o físic no desitjat d'índole sexual amb el propòsit o l'efecte d'atemptar contra la dignitat d'una persona, o de crear un entorn laboral intimidatori, hostil, degradant, humiliant o ofensiu, o quan la conducta s'utilitze de forma explícita o implícita en les decisions que tinguen efecte sobre l'ocupació.  
Així mateix, es considerarà assetjament moral la situació de fustigació que pateix un treballador o treballadora sobre els quals s'exerceixen conductes de violència psicològica.  
Dins del dret dels treballadors i treballadores a ser tractats amb la deguda dignitat es troba evitar conductes que suposen l'assetjament tant de naturalesa sexual com moral en el treball.  
A aquest efecte, els empresaris, a fi d'establir un entorn laboral lliure de comportaments indesitjats de naturalesa sexual o moral, realitzaran un seguiment d'aquests fets, si succeeixen, i els donaran una resposta eficaç, adoptant les mesures oportunes, entre les quals procedir a l'obertura de l'expedient informatiu corresponent. Així mateix, juntament amb els representants legals dels treballadors, procurarà la creació de procediments d'actuació amb la finalitat d'evitar que es produïsquen aquestes situacions.  
El procediment intern i informal s'iniciarà amb la denúncia de l'assetjament davant de l'empresari. Els fets es comunicaran immediatament a la representació legal dels treballadors, si així ho sol·licita el treballador o treballadora afectats, i aquestes queixes podran ser canalitzades a través dels representants.  
S'obrirà un expedient informatiu encaminat a aclarir els fets i a impedir-ne la continuïtat, si és el cas, i a aquest efecte s'articularan les mesures pertinents.  
En l'expedient informatiu tindran audiència tots els interessats, i es practicaran totes les diligències que puguen considerar-se procedents a l'elucidació dels fets.  
Durant aquest procés, que serà substanciat en el termini més breu possible, tots els actuants guardaran absoluta confidencialitat i reserva a fi d'evitar que això afecte la intimitat i l'honorabilitat de les persones.  
  
La comissió paritària del conveni queda facultada per a adequar aquesta disposició a la normativa, tant legal com convencional, que sobrevinga en aquesta matèria i a vetlar pel seu compliment.  
  
Article 55. Violència de gènere  
En els casos de treballadores víctimes de violència de gènere, caldrà ajustar-se al que disposa la legislació vigent.  
Perquè les treballadores víctimes coneguen i puguen exercir els drets que la llei estableix, hauran d'acreditar la situació davant de l'empresari en la forma establida legalment, és a dir per mitjà de l'ordre de protecció dictada pel jutge a favor de la víctima, o excepcionalment amb l'informe del Ministeri Fiscal que indique l'existència d'indicis que la demandant és víctima de violència de gènere fins que es dicte l'ordre de protecció.  
Els empresaris, una vegada coneguda la situació, facilitaran a la treballadora en els supòsits que figuren en la llei esmentada, a proposta d'aquesta, entre d'altres:  
a) Reducció de la jornada de treball amb disminució proporcional del salari, o reordenació del temps de treball a través de l'adaptació de l'horari, de l'aplicació de l'horari flexible o d'altres formes d'ordenació del temps de treball que s'utilitzen en l'empresa.  
b) Dret preferent a ocupar un altre lloc de treball del mateix grup professional o un lloc de treball equivalent que l'empresa tinga una vacant en qualsevol altre dels seus centres de treball.  
c) Suspensió temporal del contracte de treball en els termes i les condicions establits legalment.  
d) Les absències degudes o motivades per la situació física o psicològica derivada de violència de gènere, acreditada pels serveis socials d'atenció o serveis de salut, no comptaran com a faltes d'assistència als efectes previstos en l'apartat d de l'article 52 ET.  
  
Article 56. Drogodependències  
Les part firmants del present conveni acorden que al si de la comissió paritària es tractarà de les conseqüències de l'alcoholisme i la resta de drogoaddiccions en l'exercici professional i les seues conseqüències disciplinàries, a fi de determinar mesures pal·liatives, fixar criteris en concepte d'habitualitat i repercussió en l'assistència i realització del treball.  
  
  
CAPÍTOL XI  
Règim de faltes i sancions  
  
Article 57. Règim disciplinari  
Els treballadors podran ser sancionats per la direcció de l'empresa d'acord amb la graduació de faltes i sancions que s'estableixen en els articles següents.  
Tota falta comesa per un treballador es classificarà, atenent la importància, la transcendència i la intenció, en lleu, greu o molt greu.  
  
Article 58. Faltes lleus  
1. La falta de puntualitat, fins a tres en un mes, en l'assistència al treball, amb un retard no justificat superior a cinc minuts i inferior a trenta minuts en l'horari d'entrada.  
2. No cursar en temps oportú la baixa corresponent quan es falte al treball per un motiu justificat, llevat que es prove la impossibilitat d'haver-ho efectuat.  
3. L'abandó del servei sense una causa fundada, encara que siga durant un temps breu. Si com a conseqüència d'això s'origina un perjudici d'alguna consideració a l'empresa un accident als seus companys de treball, aquesta falta podrà ser considerada com a greu o molt greu, segons els casos.  
4. Xicotets descuits en la conservació del material.  
5. Falta d'endreçament i netedat personal.  
6. No atendre el públic amb la correcció i la diligència degudes.  
7. No comunicar a l'empresa els canvis de residència o domicili, sempre que hi haja obligació de fer-ho, amb una repercussió o incidència en el desenvolupament de la relació laboral o a l'efecte de la Seguretat Social.  
8. Faltar al treball un dia al mes sense causa justificada.  
  
Article 59. Faltes greus  
1. Més de tres faltes no justificades de puntualitat en l'assistència al treball durant un període d'un mes.  
2. Absència, sense causa justificada, per dos dies durant un període d'un mes.  
3. No comunicar amb la puntualitat deguda els canvis experimentats en la família que puguen afectar la Seguretat Social o les institucions de previsió. La falta maliciosa en aquestes dades es considerarà com a falta molt greu.  
4. Entregar-se a jocs o distraccions en hores de servei.  
5. La simulació de malaltia o accident.  
6. La desobediència als superiors, independentment de la matèria del servei. Si implica crebant manifest de la disciplina o en deriva un perjudici notori per a l'empresa, podrà ser considerada com a molt greu.  
7. Simular la presència d'un altre treballador, fitxar, contestar o firmar per ell.  
8. La negligència o la desídia en el treball que afecte la bona marxa del servei.  
9. La imprudència en acte de servei. Si implica risc d'accident per al treballador o per als seus companys, o perill d'avaria per a les instal·lacions, podrà ser considerada com a molt greu.  
10. Realitzar, sense el permís oportú, treballs particulars durant la jornada, així com emprar ferramentes de l'empresa per a usos propis.  
11. Fumar o encendre mistos, misteres o qualsevol altre aparell anàleg dins de la zona definida reglamentàriament com a perillosa, o servir productes a qui estiga executant qualsevol d'aquests actes.  
  
12. Abastir un vehicle amb el motor en marxa o els llums encesos.  
  
13. Les derivades de la causa prevista en l'apartat tres de l'article anterior.  
14. La reincidència en una falta lleu (excloent-ne la puntualitat), encara que siga de distinta naturalesa, durant el trimestre i si hi ha hagut amonestació escrita.  
  
Article 60. Faltes molt greus  
1. Més de deu faltes no justificades de puntualitat d'assistència al treball comeses en un període de sis mesos, o vint durant un any.  
2. El frau, la falsedat o l'abús de confiança en les gestions encomanades; l'apropiació indeguda, el furt o el robatori, tant a l'empresa com als companys de treball o qualsevol altra persona dins de les dependències de l'empresa o durant acte de servei en qualsevol lloc.  
3. Fer desaparéixer, inutilitzar, destrossar o causar desperfectes en matèries primeres, eines, ferramentes, maquinària, aparells, instal·lacions, edificis, efectes i documents de l'empresa, sempre que es faça amb evident mala intenció o negligència reiterada.  
4. La condemna per delicte de robatori, furt o malversació comesos fora de l'empresa o per qualsevol altra classe de fets que puguen implicar per a aquesta desconfiança respecte a l'autor, i en tot cas la de duració superior a sis anys, dictada pels tribunals de justícia.  
5. Una falta continuada i habitual d'endreçament o netedat que produïsca queixes justificades pels seus companys de treball.  
6. L'embriaguesa habitual si repercuteix negativament en el treball.  
7. Violar el secret de la correspondència o la documentació reservades de l'empresa o revelar, a elements estranys a l'empresa, dades de reserva obligada.  
8. Els maltractaments de paraula o obra, l'abús d'autoritat o la falta greu de respecte i consideració als caps o als seus familiars, així com als companys i subordinats.  
9. Dedicar-se a activitats que impliquen competència cap a l'empresa.  
10. Causar accidents greus per imprudència o negligència.  
11. Abandonar el treball en un lloc de responsabilitat sense autorització del superior.  
12. La disminució voluntària i continuada en el rendiment del treball.  
13. Originar baralles i disputes freqüents amb els companys de treball.  
14. Les derivades de les causes previstes en l'apartat tres de l'article 51 i en els apartats 3, 6 i 9 de l'article 52.  
15. La reincidència en falta greu, encara que siga de distinta naturalesa, sempre que es cometa durant els sis mesos següents d'haver-se produït la primera vegada.  
  
Article 61  
Tot treballador podrà donar compte per escrit a la direcció de l'empresa dels actes que suposen abús d'autoritat dels seus caps immediats. Rebut l'escrit, la direcció de l'empresa obrirà l'expedient oportú.  
  
  
Article 62  
Correspon a les empreses la facultat d'imposar sancions d'acord amb la graduació de faltes i sancions que s'establisquen en les disposicions legals de caràcter general i en el present conveni  
Article 63  
Les sancions màximes que podran imposar-se en cada cas, atenent la gravetat de la falta comesa, seran les següents:  
A. Per faltes lleus: amonestació verbal i amonestació per escrit.  
B. Per faltes greus: suspensió de feina i sou d'un a quinze dies.  
  
C. Per faltes molt greus: suspensió de feina i sou per un període de setze dies a tres mesos; trasllat forçós a una altra localitat, sense dret a indemnització, i acomiadament.  
Les sancions que puguen imposar-se en l'ordre laboral s'han d'entendre sense perjudici de passar la culpa als tribunals competents quan el fet comés puga ser constitutiu de falta o delicte.  
  
Article 64. Prescripció  
Les faltes lleus prescriuran al cap de 10 dies; les greus, al cap de vint dies, i les molt greus, al cap de seixanta dies, a partir de la data en què l'empresa en va prendre coneixement, i en tot cas al cap dels sis mesos d'haver-se comés.  
  
Article 65  
Les empreses anotaran en els expedients personals dels treballadors les sancions que els siguen imposades, que en tot cas es consideraran anul·lades si, tractant-se de faltes lleus, transcorren sis mesos sense haver reincidit en una falta nova. Si es tracta de faltes greus o molt greus, el termini anteriorment citat s'elevarà a dos i cinc anys, respectivament.  
  
Article 66  
Quant a la tramitació de la imposició de sancions, caldrà ajustar-se al que disposa la Llei de Procediment Laboral.  
  
  
DISPOSICIONS ADDICIONALS  
  
Primera  
Independentment de la data de publicació del present conveni en el DOCV, la taula salarial i els retards derivats del conveni des de l'1 de gener de 2015 s'hauran d'abonar durant el mes següent a la publicació.  
  
  
Segona  
En el cas que una futura disposició legal, de caràcter estatal o autonòmic, o una resolució de l'autoritat laboral, jurisdicció social o qualsevol altre òrgan competent, modifique, altere o no aprove alguna norma del present text, i, segons el parer de les parts, el contingut essencial d'algun punt pactat en el present conveni quede desvirtuat, qualsevol de les parts podrà denunciar aquesta circumstància durant el mes següent a la publicació o la notificació d'aquesta resolució, i en aquest cas s'instarà la Comissió Mixta d'Interpretació i Seguiment del Conveni perquè es reunisca amb caràcter d'urgència, amb la finalitat de renegociar les matèries o els continguts afectats en el present conveni per les disposicions legals o les resolucions judicials o administratives.  
  
En cas de discrepància, se sotmetrà la qüestió als tribunals de la jurisdicció social.  
  
Tercera. Solució extrajudicial de conflictes col·lectius  
Per a la solució d'aquests conflictes, ambdós parts se sotmetran expressament al sistema vigent a la Comunitat Valenciana.  
  
Quarta. Mesures d'igualtat  
Els firmants del present conveni col·lectiu declaren la seua voluntat de respectar el principi d'igualtat de tracte en el treball a tots els efectes, i no admetran la discriminació per les raons estipulades en les lleis ni, en particular, per raó de sexe.  
En particular, l'empresa es compromet a salvaguardar el compliment dels principis d'igualtat d'oportunitats entre dones i homes en àmbits com ara l'accés a l'ocupació, la promoció professional, l'estabilitat en l'ocupació, la formació i la retribució, així com el que disposa la Llei Orgànica 3/2007, de 22 de març, per a la igualtat efectiva de dones i homes.  
  
Cinquena  
A fi d'adaptar el sistema de classificació dels empleats, s'estableix la següent equiparació de les antigues categories als nous grups:  
  
  
GRUP I. Personal tècnic i administratiu:  
Subgrup 1. Personal tècnic titulat i no titulat  
Subgrup 2. Personal administratiu:  
 Cap administratiu  
 Oficial administratiu 1a  
 Oficial administratiu 2a  
 Auxiliar administratiu  
 Aspirant administratiu  
  
  
GRUP II. Personal operari:  
Subgrup 1. Personal operari especialista  
 Encarregat general  
 Encarregat de torn  
 Mecànic especialista  
 Expenedor/venedor  
 Greixador  
 Muntador de pneumàtics  
 Llavador  
 Conductor  
Subgrup 2. Personal operari no especialista  
 Mosso d'ES  
 Auxiliar  
 Aprenent  
  
  
GRUP III. Personal subaltern:  
Guarda  
Personal de neteja  
Magatzemer  
Cobrador  
Ordenança  
Grum  
  
  
ANNEX I  
  
TAULA SALARIAL 2014  
  
GRUP I. Personal tècnic i administratiu  
  
 Subgrup 1. Personal tècnic  
 Tècnic titulat 1.259,51  
  
 Subgrup 2. Personal administratiu   
 Cap administratiu 1.151,89  
 Oficial administratiu 1a 1.091,35  
 Oficial administratiu 2a 1.029,52  
 Auxiliar administratiu 997,23  
 Aspirant administratiu 781,17  
  
GRUP II. Personal operari  
  
 Subgrup 1. Personal operari especialista   
 Encarregat general 1.259,51  
 Encarregat de torn 36,38  
 Mecànic especialista 32,67  
 Expenedor/venedor 32,13  
 Greixador 32,13  
 Muntador de pneumàtics 32,13  
 Llavador 32,13  
 Conductor 32,13  
  
 Subgrup 2. Personal operari no especialista  
 Mosso d'ES 31,94  
 Auxiliar 28,11  
 Aprenent 28,11  
  
 Subgrup 3. Personal subaltern  
 Guarda 31,94  
 Personal de neteja 30,99  
 Magatzemer 31,94  
 Cobrador 33,24  
 Ordenança 31,38  
 Grum 28,11  
  
  
  
TAULA SALARIAL 2015  
  
GRUP I. Personal tècnic i administratiu  
  
 Subgrup 1. Personal tècnic  
 Tècnic titulat 1.273,36  
  
 Subgrup 2. Personal administratiu   
 Cap administratiu 1.164,56  
 Oficial administratiu 1a 1.103,35  
 Oficial administratiu 2a 1.040,84  
 Auxiliar administratiu 1.008,20  
 Aspirant administratiu 789,76  
  
GRUP II. Personal operari  
  
 Subgrup 1. Personal operari especialista   
 Encarregat general 1.273,36  
 Encarregat de torn 36,78  
 Mecànic especialista 33,03  
 Expenedor/venedor 32,48  
 Greixador 32,48  
 Muntador de pneumàtics 32,48  
 Llavador 32,48  
 Conductor 32,48  
  
 Subgrup 2. Personal operari no especialista  
 Mosso d'ES 32,29  
 Auxiliar 28,42  
 Aprenent 28,42  
  
 Subgrup 3. Personal subaltern  
 Guarda 32,29  
 Personal de neteja 31,33  
 Magatzemer 32,29  
 Cobrador 33,61  
 Ordenança 31,73  
 Grum 28,42  
  
  
  
  
ANNEX II  
Rebut de liquidació per a ES  
  
(Nom i cognoms) ..., amb DNI ?, declare haver rebut de l'empresa ?, en el dia de la data, la quantitat de ... euros, segons es detalla a continuació, per la finalització de la meua relació laboral amb l'empresa motivada per ..., amb la percepció de la qual em liquiden tots els conceptes, sense dret a cap reclamació posterior, a excepció del que estableix l'últim paràgraf de l'article 14.  
Faig constar expressament que SÍ/NO faig ús del meu dret a la presència d'un representant dels treballadors en la firma d'aquest document.  
  
P/P Estiu ......................................  
P/P Nadal ....................................  
P/P Beneficis ...............................  
Altres ...........................................  
Total brut .....................................  
Retenció IRPF .............................  
Total líquid ..................................  
  
?, - d - de -  
  
Si és el cas, representant del treballador  
  
Firma: -  
DNI -